Document ID: 32012R0446
Publication Date: 2012-03-21

Title and Content:
DELEGOVANÉ NARIADENIE KOMISIE (EÚ) č. 446/2012
z 21. marca 2012,
ktorým sa dopĺňa nariadenie Európskeho parlamentu a Rady (ES) č. 1060/2009, pokiaľ ide o regulačné technické predpisy, v ktorých sa upravuje obsah a formát pravidelných správ obsahujúcich údaje o ratingoch, ktoré majú Európskemu orgánu pre cenné papiere a trhy predkladať ratingové agentúry
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 1060/2009 zo 16. septembra 2009 o ratingových agentúrach (1), a najmä na jeho článok 21 ods. 4 písm. e),
keďže:
(1)
V článku 21 ods. 4 písm. e) nariadenia (ES) č. 1060/2009 sa vyžaduje, aby Európsky orgán pre cenné papiere a trhy (ESMA, European Securities and Markets Authority) predložil do 2. januára 2012 Komisii na schválenie návrh regulačných technických predpisov, ktoré sa týkajú obsahu a formátu správ s údajmi o ratingoch, ktoré by ratingové agentúry mali orgánu ESMA pravidelne predkladať. Cieľom týchto pravidelných správ je umožniť orgánu ESMA niesť zodpovednosť za nepretržitý dohľad nad ratingovými agentúrami, ako to stanovuje článok 21 ods. 1 tohto nariadenia.
(2)
Údaje o ratingoch by orgánu ESMA mali umožniť podrobnú kontrolu správania a činností ratingových agentúr, aby mohli okamžite reagovať v prípade skutočného alebo možného porušenia požiadaviek nariadenia (ES) č. 1060/2009. Z tohto dôvodu by sa údaje o ratingoch mali orgánu ESMA obvykle oznamovať každý mesiac. Na zabezpečenie proporcionality by ratingové agentúry, ktoré majú menej ako 50 zamestnancov a ktoré nie sú súčasťou skupiny, mali mať možnosť prekladať údaje o ratingoch namiesto každého mesiaca každé dva mesiace. Orgán ESMA by mal stále disponovať možnosťou požiadať tieto ratingové agentúry, aby správy predkladali každý mesiac, pokiaľ ide o počet a druh ich ratingov vrátane zložitosti úverovej analýzy, relevantnosti hodnotených nástrojov alebo emitentov a oprávnenosti používania ratingov na účely stanovené v smernici Európskeho parlamentu a Rady 2006/48/ES (2).
(3)
Údaje, ktoré sa majú oznamovať, by mali byť uvedené v štandardnom formáte, aby orgán ESMA mohol tieto záznamy automaticky získavať a spracúvať vo svojich interných systémoch. Z dôvodu priebežného technologického pokroku môže orgán ESMA prostredníctvom oznámení alebo usmernení aktualizovať a oznamovať určité technické pokyny na predkladanie správ týkajúce sa prenosu alebo formátu súborov, ktoré majú predkladať ratingové agentúry.
(4)
Vzhľadom na zabezpečenie úplného a správneho predkladania správ o ratingoch a so zreteľom na ďalší vývoj na finančných trhoch je dôležité umožniť ratingovým agentúram, aby vyvíjali primerané systémy a postupy v súlade s technickými špecifikáciami orgánu ESMA. Na tento účel toto nariadenie nadobudne účinnosť až šesť mesiacov po jeho uverejnení. Ratingové agentúry by dovtedy mali predkladať pravidelné správy obsahujúce údaje o ratingoch v súlade s platnými usmerneniami, ktoré vydal Výbor európskych regulačných orgánov pre cenné papiere.
(5)
Ratingové agentúry, ktoré sú súčasťou skupiny, by mali byť schopné buď predkladať svoje údaje o ratingoch orgánu ESMA samostatne, alebo predkladaním údajov poveriť jednu z ďalších agentúr v rámci tejto skupiny v mene všetkých členov skupiny, na ktorých sa vzťahujú požiadavky na predkladanie správ.
(6)
Toto nariadenie je založené na návrhu regulačných technických predpisov, ktoré orgán ESMA predložil Komisii v súlade s článkom 10 nariadenia Európskeho parlamentu a Rady (EÚ) č. 1095/2010 (3).
(7)
Orgán ESMA uskutočnil otvorené verejné konzultácie o návrhu regulačných technických predpisov, z ktorých toto nariadenie vychádza, analyzoval potenciálne súvisiace náklady a prínosy a požiadal o stanovisko Skupinu zainteresovaných strán v oblasti cenných papierov a trhov, založenú v súlade s článkom 37 nariadenia (EÚ) č. 1095/2010,
PRIJALA TOTO NARIADENIE:
Článok 1
Predmet úpravy
Toto nariadenie stanovuje obsah a formát pravidelného predkladania správ obsahujúcich údaje o ratingoch ratingovými agentúrami na účely nepretržitého dohľadu zo strany Európskeho orgánu pre cenné papiere a trhy („ESMA“) v súlade s článkom 21 ods. 4 písm. e) nariadenia (ES) č. 1060/2009.
Článok 2
Zásady predkladania správ
1. Ratingové agentúry dodržiavajú požiadavky tohto nariadenia a zodpovedajú za presnosť a úplnosť údajov oznamovaných orgánu ESMA.
2. V prípade skupiny ratingových agentúr môžu členovia skupiny poveriť jedného člena predkladaním správ požadovaných podľa tohto nariadenia vo svojom mene a v mene ostatných členov skupiny. Každá ratingová agentúra, v mene ktorej sa správa predkladá, sa uvedie v údajoch predložených orgánu ESMA.
3. Správy predložené v súlade s týmto nariadením sa predkladajú každý mesiac a obsahujú údaje o ratingoch za predchádzajúci kalendárny mesiac.
4. Ratingové agentúry, ktoré majú menej ako 50 zamestnancov a ktoré nepatria do skupiny ratingových agentúr, môžu predkladať každé dva mesiace správy, ktoré budú obsahovať údaje o ratingoch za predchádzajúce dva kalendárne mesiace, pokiaľ orgán ESMA ratingovú agentúru neinformuje o tom, že je potrebné, aby predkladala správy každý mesiac vzhľadom na charakter, zložitosť a rozsah problematiky jej úverových ratingov.
5. Správy sa orgánu ESMA predkladajú do pätnástich dní od konca obdobia, ktoré je predmetom správy.
6. Úverové agentúry orgánu ESMA okamžite oznámia všetky výnimočné okolnosti, ktoré môžu dočasne zabrániť predkladaniu správ alebo spôsobiť oneskorenie v súlade s týmto nariadením.
Článok 3
Oznamované údaje
1. Ratingová agentúra na konci prvého obdobia vykazovania zahrnie do svojej správy pre orgán ESMA kvalitatívne údaje špecifikované v tabuľke 1 prílohy. Ak sa tieto údaje počas nasledujúceho obdobia vykazovania zmenia, orgánu ESMA sa musia predložiť nové údaje.
2. Ratingové agentúry predkladajú údaje uvedené v tabuľke 2 prílohy za každú činnosť, ktorú ratingová agentúra vykonáva podľa tejto tabuľky a za každú ratingovú agentúru, ktorej sa táto činnosť týka. Činnosti, ktoré sa majú oznamovať, odkazujú na úverové ratingy vydané alebo schválené ratingovou agentúrou.
3. Ak sa počas obdobia vykazovania nevykonala nijaká činnosť špecifikovaná v tabuľke 2, úverová agentúra nie je povinná predložiť v tomto ohľade oznámenie.
4. Údaje špecifikované v tabuľke 1 a tabuľke 2 prílohy sa orgánu ESMA predkladajú v samostatných súboroch. Kvalitatívne údaje uvedené v tabuľke 1 sa predložia pred predložením údajov uvedených v tabuľke 2.
Článok 4
Druhy ratingov
1. Ratingová agentúra klasifikuje ratingy, ktoré sa majú oznamovať, v súlade s týmito druhmi:
a)
ratingy spoločností;
b)
ratingy štruktúrovaných finančných produktov;
c)
ratingy krajín a verejných financií;
d)
ratingy krytých dlhopisov.
2. Na účely odseku 1 sa rating štruktúrovaných finančných produktov týka finančného nástroja alebo iných aktív, ktoré sú výsledkom sekuritizačnej transakcie alebo schémy uvedenej v článku 4 ods. 36 smernice 2006/48/ES.
Ratingová agentúra pri predkladaní ratingov štruktúrovaných finančných produktov klasifikuje rating v rámci jednej z týchto tried aktív:
a)
Cenné papiere kryté aktívami. Do tejto triedy aktív patria úvery na kúpu automobilov/lodí/lietadiel, študentské pôžičky, spotrebiteľské úvery, úvery na zdravotnú starostlivosť, úvery na bytovú výstavbu, pôžičky na film, spotrebné úvery, prenájom zariadení, pohľadávky z kreditných kariet, daňové pohľadávky, nesplatené úvery, úverovo viazané poukážky, pôžičky na rekreačné vozidlá a obchodné pohľadávky.
b)
Cenné papiere zabezpečené hypotekárnymi úvermi na bývanie. Do tejto triedy aktív patria cenné papiere zabezpečené hypotekárnymi úvermi na bývanie prvej a druhej triedy a domáce kapitálové pôžičky.
c)
Cenné papiere zabezpečené hypotekárnymi úvermi na komerčné účely. Do tejto triedy aktív patria úvery na maloobchodné alebo kancelárske nehnuteľnosti, pôžičky na pobyt v nemocnici, v domovoch starostlivosti, pôžičky na skladovacie zariadenia, pôžičky na hotel, ošetrovateľské zariadenia, priemyselné úvery a viacgeneračné majetky.
d)
Zabezpečené dlhové obligácie. Do tejto triedy aktív patria zabezpečené záväzky pochádzajúce z úverov, zabezpečené dlhopisové obligácie, zabezpečené syntetické obligácie, zabezpečené dlžobné úpisy s jednou tranžou, zabezpečené dlhopisy fondov, zabezpečené dlžobné úpisy cenných papierov krytých aktívami a zabezpečené dlžobné úpisy zabezpečených dlžobných úpisov.
e)
Komerčné obligácie kryté aktívami.
f)
Ostatné štruktúrované finančné nástroje, ktoré nepatria do predchádzajúcich tried aktív, vrátane štruktúrovaných krytých dlhopisov, štruktúrovaných investičných fondov, cenných papierov viazaných na poistné riziká a spoločností obchodujúcich s derivátmi.
3. Rating krytých dlhopisov sa vzťahuje na kryté dlhopisy, ktoré nepatria do zoznamu tried aktív týkajúcich sa ratingu štruktúrovaných financií stanovených v odseku 2.
Článok 5
Postupy predkladania správ
1. Ratingové agentúry predkladajú súbory údajov v súlade so schémami XML, ktoré poskytol orgán ESMA, a používajú systém predkladania správ, ktorý stanovil orgán ESMA. Tieto súbory pomenujú podľa konvencie o pomenúvaní stanovenej orgánom ESMA.
2. Ratingové agentúry uchovávajú súbory zaslané orgánu ESMA a prijaté týmto orgánom v elektronickej podobe počas obdobia minimálne päť rokov. Tieto súbory sa na požiadanie sprístupnia orgánu ESMA.
3. Ak ratingová agentúra zistí v predložených údajoch vecné chyby, príslušné údaje odstráni a nahradí ich.
4. Na odstránenie údajov zašle ratingová agentúra orgánu ESMA súbor, ktorý bude obsahovať polia špecifikované v tabuľke 3 prílohy. Ratingová agentúra po odstránení pôvodných záznamov zašle novú verziu záznamov prostredníctvom súboru, ktorý podľa potreby obsahuje polia špecifikované v tabuľke 1 alebo tabuľke 2.
Článok 6
Nadobudnutie účinnosti
Toto nariadenie nadobúda účinnosť šesť mesiacov po dni nasledujúcom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 21. marca 2012

Classification:
Level 1 Topics: 100152
100146
100142
100150
100144
Level 2 Topics: 100229
100220
100169
100190
100230
100174
100223
Level 3 Topics: 5769
486
2616
1164
1154
1155
4488
77
All Topics: 1811
2616
2891
4675
5334
5769
5945
6064